חאתם אלחמיד יכול לרשום "וי" נוסף בקריירה. שחקן ההגנה הישראלי של סלטיק, שחתם רק לאחרונה בקבוצה, תופקד הערב (רביעי) במשחק הראשון בסיבוב המוקדמות השלישי של ליגת האלופות בחוץ נגד קלוז' הרומנית כמגן ימני, ובישל לג'יימס פורסט את שער השוויון ב-1:1 של הסקוטים.
אלחמיד שיחק מצוין באגף הימני בהתקפה וגם בהגנה. בדקה ה-87 הוא יצא ומי שהחליף אותו היה הישראלי השני של סלטיק, ניר ביטון, שתופקד כבלם.
מריו רונדון הבקיע את השער הראשון במשחק. החלוץ קיבל כדור עומק נהדר מצ'יפריאן דיאק ולא התבלבל מול סקוט ביין (28) ונתן לרומנים - 0:1. ג'יימס פורסט קבע את תוצאת המשחק (37), כאמור מבישול של אלחמיד.
מי שבדרך להדחה היא באזל, שהפסידה 2:1 בבית ללינץ האוסטרית. גרנוט טראונר הדהים את באזל כאשר נגח לרשת של הקבוצה השווייצרית (50). ז'ואאו קלאוס הבקיע את השני. הבעיטה של החלוץ הברזילאי פגעה בשחקן הגנה, הטעתה את השוער ונכנסה פנימה (82). לוקה צופי רק צימק (87).
פורטו סידרה לעצמה מקדמה נחמדה לקראת משחק הגומלין, כשניצחה את קרסנודאר 0:1 בחוץ. סרגיו אוליביירה הפורטוגלי כבש שער ניצחון דרמטי בדקה ה-89 אחרי בעיטה חופשית מדויקת מ-18 מטרים. יורגיוס מסוראס נגח כדור מתוחכם לשער של בשקשיהיר הטורקית בדקה ה-53 מבישול פנטסטי של מתיו ולבואנה הצרפתי, והעניק לאולימפיאקוס 0:1 בחוץ.
רוזנבורג חזרה ממאריבור עם 1:3. אלכסנדר סודרלאנד העלה את רוזנבורג ליתרון 0:1 אחרי בומבה שלו מ-30 מטרים בבעיטה חופשית (50). סודרלאנד השלים צמד עם נגיחה מדויקת בדקה ה-64. מרקוס טבארס עוד צימק ל-2:1 בדקה ה-71, אבל בהתקפה שלאחר מכן הנורבגים כבשו את השלישי שלהם מרגלו של מייק ינסן.